Brot gegn sóttkví og einangrun hafa ekki verið fleiri í einum mánuði á árinu en í júlí, samkvæmt tölum Ríkislögreglustjóra. Á sama tíma fer skráðum brotum gegn sóttvörnum mjög fækkandi frá í vor. Alls eru 186 brot skráð á árinu.
54 brot gegn sóttkví og einangrun eru skráð á árinu. Það er þegar einstaklingar virða ekki reglur um að fara í og halda sig í sóttkví og einangrun. Þau voru flest 15 í júlí og næstflest 13 í janúar. Fæst voru þau í maí, en þá er ekkert slíkt brot á skrá. Tölurnar ná til fimmtudagsins tólfta ágúst, og fram til þess dags eru aðeins tvö brot á skrá í ágúst. Sektir við þessum brotum geta verið á bilinu 50 til 500 þúsund krónur, en tekið skal fram að ekki öll brot á skrá fara sjálfkrafa í sektarmeðferð. Sóttvarnabrot eru 132 á árinu, það er þegar fyrirtæki og einstaklingar tryggja ekki sóttvarnir í samræmi við reglur eða virða ekki samkomutakmarkanir. Þau voru flest frá febrúar og fram í maí, 22 til 24 í hverjum mánuði, en voru ekki nema átta í júlí og sjö fyrstu tvær vikurnar í ágúst. Sektirnar þar eru lægstar 50 þúsund krónur þegar einstaklingar virða ekki samkomutakmarkanir en annars á bilinu 100 þúsund krónur til hálf milljón. Tilkynningar til lögreglu um möguleg brot hafa verið samtals 3208 á árinu, um sautján sinnum fleiri en skráð brot. Tilkynningunum hefur fækkað jafnt og þétt eftir því sem liðið hefur á árið. Þær voru um eða yfir fimm hundruð á mánuði framan af ári, en fóru niður í 219 í júní, tóku kipp upp í tæpar 300 í júlí og hafa verið 162 það sem af er ágústmánuði.